Misyong diplomatiko

Ang usa ka misyon diplomatiko usa ka pundok sa mga tawo gikan sa usa ka nasod-estado nga anaa sa laing nasod-estado aron irepresentar ang nagpadalang estado sa giabtang estado. Sagad ang usa ka misyon diplomatiko nagpasabot sa usa ka permanenteng misyon, kun ang opisina sa mga representante diplomatiko sa kapital nga dakbayan sa laing nasod. Ubos sa balaod internasyonal, ang mga misyon diplomatiko adunay status ekstrateritoryal, ug, bisan kon nagpabiling kabahin sa pisikal nga teritoryo sa nasod nga nahimutangan, likay sila sa lokal nga pamalaod ug sa tanang aspeto kabahin teritoryo sa gigikanang nasod. Ang ila usab nga buhis sumala lamang sa gilatid sa balaod sa ilang nasod.

Pagngalan
Ang usa ka permanenteng misyon diplomatiko sagad nga nailhan isip usa ka embahada, ug ang pamuno sa maong misyon giila nga ambasador. Ang mga misyon taliwala sa mga nasod sa Komonwelt giila nga High Commissions ug ang ilang mga pamuno mga High Commissioners. Ang tanang misyon ngadto sa Nagkahiusang mga Nasod gitawag nga Permanenteng Misyon, ug ang pamuno sa maong misyon sagad nga giila nga Permanenteng Representante ug ambasador. May pipila ka nasod nga lahi og pagngalan sa ilang mga misyon ug sa stap niini: ang misyon sa Batikano gipangulohan si usa ka Nuncio ug gitawag nga Apostolic Nunciature, samtang ang mga misyon sa Libya sa dugang panahon gitawag nga People's Bureaus ug ang pamuno usa ka Secretary. (Ang Libya mibalik na sa tradisyonal nga mga ngalan.)

Kaniadto ang usa ka misyon diplomatiko nga gipamunoan sa usa ka ubos og ranggo nga opisyal (usa ka enboy o residenteng ministro) giila nga usa ka legasyon. Tungod kay ang mga ranggo sa enboy ug residenteng ministro giwagtang na, ang designasyon nga legasyon wala na gamita sa pagkakaron. (Tan-awa ang ranggo diplomatiko.)

Panahon sa dili pagsinabtanay, dili kahibulongan nga bakwion sa usa ka nasod ang pamuno sa iyang misyon isip pagpaila sa iyang kasuko. Mas angayan kini kaysa kompletong pagputol sa relasyon diplomatiko, ug ang misyon magpadayon paglihok, apan kini pamunoan na sa usa ka chargé d'affaires kinsa may gamayng gahom lamang. Hinumdomi nga samtang nagpulihay sa pamuno sa misyon, usa ka sangonan sa pagpanimon sa misyon ang usa ka chargé d'affaires per interim; kini wala magpasabot nga nasuko ang usa ka nasod sa host nga nasod. 

Ang usa ka konsulado usa ka usab ka opisina diplomatiko, apan mas restrikted ang mga katungdanan sumala sa Kombensiyon sa Vienna sa mga Relasyon Konsular. Ang usa ka konsulado representante sa embahada diha sa mga lugar nga gawas sa kapital nga dakbayan. Pananglitan, ang Embahada sa Britanya nahimutang sa Washington, D.C., ug may mga Konsulado sa Britanya sa Los Angeles, Dakbayan sa New York, Houston, ubp. Ang Embahada sa Sweden sa Pilipinas nahimutang sa Metro Manila apan may konsulado sila sa Dakbayan sa Sugbo.

Ang pulong "embahada" sagad nagpasabot sa bilding kun edipisyo diin nagpuyo ang usa ka ambasador. Sa saktong pagkasulti, ang "embahada" mao ang delegasyon diplomatiko, samtang ang opisina diin sila nagtrabaho usa ka chancery, apan kining maong distingksiyon wala na gamita. Ang mga ambasador nagpuyo sa residensiya sa ambasador, nga adunay samang katungod sa mga misyon.

Papel
Ang papel sa maong misyon mao ang pagprotehir sa nahimutangang nasod sa mga intereses sa nagpadalang nasod ug sa iyang mga lungsoranon, sulod sa mga limitasyon nga nahilatid sa internasyonal nga pamalaod; pakignegosasyon sa nahimutangang estado sumala sa giingon sa nagpadalang estado; paghibalo, sa balaodnong paagi, sa mga kondisyon ug mga kausaban sa nahimutangang estado, ug sa pagbalita sa ingon ngadto sa kagamhanan sa nagpadalang Estado; pagpatunhay sa maayong pakig-ambitay taliwala sa nagpadala ug nahimutang Estado, ug pagpatunhay sa ilang ekonomikanhon, kulturanhon, ug sayantipikong relasyon.

Taliwala sa mga sakop sa Komonwelt sa mga Nasod, ang mga embahada may laing papel. Gipaabot nga ang embahada sa usa ka nasod nga Komonwelt sa usa ka dili Komonwelt nga nasod maninguha kutob sa mahimo aron mahatagan og diplomatikong serbisyo sa mga lungsoranon sa ubang nasod nga Komonwelt kon ang nasod sa maong lungsoranon walay embahada sa maong nasod. (Pananglitan, ang usa ka lungsoranon sa Habagatang Aprika nga nangitag serbisyo sa usa ka embahada sa Thailand mahimong makaadto sa Embahada sa Kanada ug siya gipaabot nga tabangan.) Samang konsepto gisunod sa mga nasod sa Unyon Uropanhon. Ang mga lungsoranon sa Uropa nga nagkinahanglan og tabang konsular sa usa ka nasod nga walay diplomatikanhon o konsular nga representasyon ang iyang nasod mahimong makapangayo og panabang sa bisan asang konsular o diplomatikanhong misyon sa laing EU miyembrong-estado.

Ang mga katungod ug imyunidad (pananglitan diplomatikanhong imyunidad) sa mga misyon diplomatiko nahisulat sa Kombensiyon sa Vienna sa mga Relasyon Diplomatiko.

Mga wala ilhang estado
Ang mga nasod nga wala ilha may legasyon sa gawas apan wala kini ilha nga may opisyal nga diplomatikong estatus sumala sa Kombensiyon sa Vienna. Kining maong mga de pakto nga embahada sagad gitawag nga Representang mga Opisina. Pipila ka pananglitan:
 Representanteng Opisina sa Republikang Turko sa Habagatang Cyprus sa Washington, D.C.
 mga representante sa Somaliland sa London, Addis Ababa, Roma, ug Washington, D.C.
 ang Republika sa Nagorno-Karabakh sa Washington, D.C.
 ang Taipei Economic and Cultural Office kun TECO sa Manila (representante sa Taiwan sa Pilipinas) ug ang Manila Economic and Cultural Office (representante sa Pilipinas sa Taiwan)

Tan-awa usab
 Diplomasya
 Talaan sa mga embahada

Mga sumpay sa gawas
 eDiplomat.com: Diplomatic Missions
 Flickr group Embassies worldwide may mga hulagway gikan sa lain-laing dapit sa kalibotan
 Embassy World
 Embassy network 

Diplomasya